Document ID: 32013R1018

KOMISIJAS REGULA (ES) Nr. 1018/2013
(2013. gada 23. oktobris),
ar ko groza Regulu (ES) Nr. 432/2012, ar ko izveido sarakstu ar atļautajām veselīguma norādēm uz pārtikas produktiem, kuras neattiecas uz slimības riska samazināšanu un uz bērnu attīstību un veselību
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 13. panta 3. punktu,
tā kā:
(1)
Saskaņā ar Regulas (EK) Nr. 1924/2006 13. panta 3. punktu Komisija pieņēma 2012. gada 16. maija Regulu (ES) Nr. 432/2012, ar ko izveido sarakstu ar atļautajām veselīguma norādēm uz pārtikas produktiem, kuras neattiecas uz slimības riska samazināšanu un uz bērnu attīstību un veselību (2).
(2)
Tomēr atļauto veselīguma norāžu saraksta pieņemšanas brīdī bija vairākas veselīguma norādes, kuru novērtējumu Eiropas Pārtikas nekaitīguma iestāde (“iestāde”) vēl nebija pabeigusi vai Komisija vēl nebija izskatījusi (3).
(3)
No šīm norādēm iestāde pozitīvi novērtēja veselīguma norādi, kas attiecas uz ogļhidrātu ietekmi uz normālas smadzeņu darbības uzturēšanu, un ierosināja piemērotus lietošanas nosacījumus: “ir aprēķināts, ka dienas deva 130 g glikēmisko ogļhidrātu ir pietiekošs smadzenēm nepieciešamās glikozes daudzums” (4).
(4)
Regulas (EK) Nr. 1924/2006 13. panta 3. punktā paredzēts, ka atļautajām veselīguma norādēm jāpievieno visi vajadzīgie to izmantošanas nosacījumi (tostarp ierobežojumi). Tādēļ atļauto norāžu sarakstā būtu jāiekļauj norāžu formulējums un īpašie norāžu izmantošanas nosacījumi, un attiecīgos gadījumos izmantošanas nosacījumi vai ierobežojumi un/vai papildu paziņojums vai brīdinājums saskaņā ar Regulas (EK) Nr. 1924/2006 noteikumiem un atbilstoši iestādes atzinumiem.
(5)
Tomēr vairākas dalībvalstis izteica bažas, ka šāda atļauja ar pievienotajiem izmantošanas nosacījumiem veicinātu un iedrošinātu cukuru saturošu pārtikas produktu lietošanu, nevis tādu produktu, kuri cukuru satur dabīgi. Turklāt tas būtu pretrunīgs un mulsinošs vēstījums patērētājiem, it īpaši ņemot vērā valsts dietologu ieteikumus samazināt cukuru lietošanu pārtikā. Tiek uzskatīts, ka uz konkrēto veselīguma norādi var attiekties pretrunīgi mērķi, atļaujot norādi tikai pie specifiskiem izmantošanas nosacījumiem, ierobežojot tās izmantošanu tikai uz pārtikas produktiem, kuros ir zems cukura saturs, vai produktiem, kuriem nav pievienots cukurs, lai gan tie var dabīgi saturēt cukuru.
(6)
Šī regula būtu jāsāk piemērot sešus mēnešus pēc tās spēkā stāšanās dienas, lai uzņēmēji, kas iesaistīti pārtikas apritē, varētu pielāgoties šīs regulas prasībām.
(7)
Saskaņā ar Regulas (EK) Nr. 1924/2006 20. panta 1. punktu uzturvērtības un veselīguma norāžu saraksts, kas satur visas atļautās veselīguma norādes, būtu jāatjaunina, ņemot vērā esošo regulu.
(8)
Izstrādājot šajā regulā paredzētos pasākumus, tika pienācīgi ņemtas vērā Komisijas saņemtās sabiedrības pārstāvju un ieinteresēto personu atsauksmes un nostāja.
(9)
Tādēļ Regula (ES) Nr. 432/2012 būtu attiecīgi jāgroza.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un ne Eiropas Parlaments, ne Padome pret tiem nav iebildusi,
IR PIEŅĒMUSI ŠO REGULU.
1. pants
Regulas (ES) Nr. 432/2012 pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2014. gada 13. maija.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 23. oktobrī

Labels: 0
3
17